Konferencija

„ Razvoj, doprinos i uloga udruga u području medijske pismenosti u Hrvatskoj “

**Dani otvorenih vrata udruga 2024.**

Ured za udruge Vlade Republike Hrvatske već tradicionalno organizira Dane otvorenih vrata udruga koje se ove godine održavaju u razdoblju od 6. do 8. lipnja 2024. Kako bi građanima približile svoje programe i aktivnosti, udruge širom Hrvatske organiziraju brojne kreativne radionice, predavanja, predstave, akcije te na inovativne načine predstavljaju svoje društveno korisne projekte i programe, ali i mogućnosti uključivanja građana u volonterske programe.

U sklopu Dana otvorenih vrata udruga 2024., 6. lipnja 2024., Ured za udruge Vlade Republike Hrvatske organizira konferenciju „Razvoj, doprinos i uloga udruga u području medijske pismenosti u Hrvatskoj“.

U današnjem digitalnom društvu sve je jači utjecaj medija na djecu, mlade i odrasle osobe. Mediji kreiraju i utječu na razumijevanje društvenih, političkih, gospodarskih, tehnoloških, kulturnih i sportskih pojava u svijetu. Samim time medijska pismenost dobiva sve veće značenje. U društvu beskonačnog medijskog izbora i lako dostupnih sadržaja, u kojem za medije više ne postoje granice, od tiskovnih i elektroničkih do digitalnih medija, cilj je pružiti informaciju o tome što su mediji i kako oni djeluju. Iz toga razloga medijska pismenost se nameće kao jedna od ključnih kompetencija 21. stoljeća.

Budući da smo svakodnevno izloženi velikoj količini informacija, upravo nam medijska pismenost omogućava bolje snalaženje i prepoznavanje lažnih vijesti, manipulacija i govora mržnje te odabir kvalitetnog sadržaja i relevantnih, istinitih i provjerenih informacija.

Cilj je u okviru konferencije predstaviti dosadašnju ulogu udruga i drugih organizacija civilnoga društva u razvoju medijske pismenosti odnosno važnosti kritičkih vještina, vještina analiziranja i vrednovanja nužnih za predstavljanje i razumijevanje medijskih sadržaja.

Konferencija će okupiti predstavnike organizacija civilnog društva, akademske zajednice, neformalnih građanskih inicijativa, javnih vlasti i medija.

Konferencija

„ Razvoj, doprinos i uloga udruga u području medijske pismenosti u Hrvatskoj “

**PROGRAM KONFERENCIJE**

**6. lipnja 2024. godine**

**Oris- Kuća arhitekture, Kralja Držislava 3, Zagreb**

|  |  |
| --- | --- |
| 9:30 – 10:00 | Registracija sudionika uz kavu dobrodošlice |
|  |  |
|  | **OTVORENJE KONFERENCIJE** |
| 10:00 – 10:15 | * **Helena Beus**, ovlaštena za obavljanje poslova ravnatelja Ureda za udruge   **Jasna Vaniček-Fila**, ravnateljica Uprave za medije i razvoj kulturnih i kreativnih industrija, izaslanica ministrice dr.sc. Nine Obuljen Koržinek  **Marija Trogrlić**, glasnogovornica Ministarstva hrvatskih branitelja, izaslanica Potpredsjednika Vlade i ministra hrvatskih branitelja Tome Medveda |
| 10:15 – 12:00 | ***Razvoj medijske pismenosti u Hrvatskoj- uloga i doprinos udruga***   * **prof. dr. sc. Igor Kanižaj** ( profesor na Fakultetu političkih znanosti i potpredsjednik udruge „Društvo za komunikacijsku i medijsku kulturu“ ) * **dr.sc. Ljiljana Buhač** ( komunikologinja, trenerica komunikacijskih vještina ) * **Anita Malenica** ( novinarka i članica Agencije za elektroničke medije ) * **doc. dr. sc. Tanja Jurin** ( psihologinja, docentica na Katedri za zdravstvenu i kliničku psihologiju Filozofskog fakulteta ) |
| 12:00 – 12:30 | Pauza za kavu |
| 12:30 – 14:00 | ***Komunikacijska podrška društveno- korisnim programima udruga***   * **Sandra Kerovec** ( voditeljica projekta, udruga OZANA) * **Miroslava Rožanković** (predsjednica Humanitarne organizacije „Zajednica susret“ ) * **Ivana Kalogjera** ( predsjednica udruge „Nismo same“ ) * **Katarina Blažina Mukavec** ( tajnica i koordinatorica   projektnih aktivnosti, udruga „Društvo za komunikacijsku i medijsku kulturu“ )   * **Gordan Turković** ( izvršni direktor i stručnjak za odnose s javnošću, CTA KOMUNIKACIJE ) * **Gloria Mage Gospić** ( direktorica i savjetnica za odnose s javnošću, KOMUNIKATIVNA AGENCIJA ) * **Marina Čulić Fischer** ( izvršna partnerica i stručnjakinja za odnose s javnošću, DIALOG KOMUNIKACIJE ) |
| 14:00 – 15:00 | Druženje uz ručak |